РЕПУБЛИКА СРБИЈА

НАРОДНА СКУПШТИНА

Одбор за просторно планирање, саобраћај,

инфраструктуру и телекомуникације

13 Број 06-2/95-19

18. април 2019. године

Б е о г р а д

З А П И С Н И К

43. СЕДНИЦЕ ОДБОРА ЗА ПРОСТОРНО ПЛАНИРАЊЕ, САОБРАЋАЈ, ИНФРАСТРУКТУРУ И ТЕЛЕКОМУНИКАЦИЈЕ

ОДРЖАНЕ 18. АПРИЛА 2019. ГОДИНЕ

Седница је почела у 9.30 часова.

 Седницом је председавала Катарина Ракић, председник Одбора.

 Седници су присуствовали чланови Одбора: Јовица Јевтић, Јасмина Каранац, Стефана Миладиновић, Огњен Пантовић, Снежана Б Петровић, Далибор Радичевић и Оливера Пешић.

Седници су присуствовали заменици чланова Одбора: Горан Ковачевић (заменик Зорана Милекића) и Владимир Петковић (заменик др Владимира Орлића).

Седници нису присуствовали чланови Одбора: Драган Весовић, Драган Јовановић, Ненад Констатиновић, Марина Ристић, Саша Радуловић, Новица Тончев и Горан Ћирић, нити њихови заменици.

Седници су присуствовали из Министарства грађевинарства, саобраћаја и инфраструктуре: Александра Дамњановић, државни секретар, Јованка Атанацковић, Зоран Илић, Ђорђе Милић, Саша Стојановић, и Лазар Радаковић, помоћници министра. Из Републичког геодетског завода седници је присуствовала Бојана Јакшић Ковачевић, начелник Одељења за нормативне послове.

Одбор је, једногласно (10 за), у складу са предлогом председника Одбора усвојио следећи

Д н е в н и р е д:

1. Разматрање Предлога закона о измени Закона о управљању аеродромима, који је поднела Влада (број 011-393/19 од 6. марта 2019. године);

2. Разматрање Предлога закона о изменамa и допунама Закона о планирању и изградњи, који је поднела Влада (број 351-1399/19 од 29. марта 2019. године);

3. Разматрање Предлога закона о изменама и допунама Закона о жичарама за транспорт лица, који је поднела Влада (број 346-1488/19 од 15. априла 2019. године);

4. Разматрање Предлога закона о изменама и допунама Закона о превозу путника у друмском саобраћају, који је поднела Влада (број 344-1487/19 од 15. априла 2019. године);

5. Разматрање Предлога закона о измени и допуни Закона о поступку уписа у катастар непокретности и водова, који је поднела Влада (број 011-1489/19 од 15. априла 2019. године);

6. Разматрање Предлога закона о потврђивању Споразума између Владе Републике Србије и Владе Уједињеног Краљевства Велике Британије и Северне Ирске о међународном друмском саобраћају, који је поднела Влада (број 011-1211/19 од 28. марта 2019. године).

 Председник Одбора, Катарина Ракић, предложила је да се ради ефикаснијег рада Одбора, обави обједињени заједнички начелни и јединствен претрес о тачкама 1. до 6. Дневног реда. Одбор је, једногласно (10 за), усвојио овај предлог.

 Пре преласка на рад према утврђеном Дневном реду, Одбор је усвојио једногласно (10 за) записник 41. седнице Одбора одржане 13. фебруара 2019. године.

**Разматрање прве до шесте тачке Дневног реда**

 У уводном излагању Александра Дамњановић, државни секретар, Министарства саобраћаја, грађевинарства и инфраструктуре, је истакла да су измене и допуне закона по свом карактеру значајне мада не обимне. Измена Закона о управљању аеродромима односи се на брисање одредбе која одређује седиште за аеродроме Републике Србије. Изменама и допунама Закона о планирању и изградњи прецизирају се поједине одредбе у циљу боље и лакше примене у пракси овог закона, а суштинска измена се односи на обезбеђивање одговарајућег права у поступцима прибављања грађевинске дозволе за линијске инфраструктурне објекте. Република Србија улази у нови инвестициони циклус у вредности од 5 милијарди евра и Министарство је у поступку за прибављање документације, која је прописана Законом о планирању и изградњи, уочило одређене тачке које успоравају цео поступак. Грађевинска дозвола се издаје за одређену целу деоницу и Министарство у том погледу мора имати одређени доказ о одговарајућем праву. Имајући у виду да поступци експропријације могу да трају дуго, посебно када постоје забележбе управног спора, Предлогом закона предложене су изјаве инвеститора да ће се до окончања, односно до прибављања употребне дозволе решити имовина што у фази издавања грађевинске дозволе представља одговарајући и адекватни доказ надлежном органу. Посебно је наглашено да је у фази пријаве радова омогућено да се гради, тј да је омогућена пријава радова само на деоницама на којима је решена имовина. Дозвољено је да се могу користити подаци из пројеката експропријације, која је иначе саставни део пројекта за грађевинску дозволу. Такође, померен је рок за доношење нових планских докумената детаљне регулације на две године. Изменама и допунама Закона о превозу путника у друмском саобраћају прецизирају се услови за возаче да би се омогућила бржа преквалификација за професионалне возаче, а све у складу са одредбама Закона о безбедности саобраћаја. Измене и допуне Закона о планирању и изградњи су детерминисале и измене и допуне Закона о поступку уписа у катастар непокретности и водова. Појашњено је да постоје две измене, прва се односи на практично утврђивање приоритета за решавање, када су поступци експропријације у питању, а друга се односи на немогућност стављања забележбе за објекте за које је утврђен јавни интерес и за које је донето правоснажно решење о експропријацији. У одредбама међународних уговора које Република Србија закључује за реализацију линијских инфрасктруктурних објеката непокретности које су предмет експропријације предају се у посед без терета и забележбе.

Прва тачка дневног реда: **Разматрање Предлога закона о измени Закона о управљању аеродромима, који је поднела Влада**

 Одбор је, у складу са чланом 155. став 2. Пословника Народне скупштине, одлучио, једногласно (10 за), да предложи Народној скупштини да прихвати Предлог закона о измени Закона о управљању аеродромима, који је поднела Влада у начелу.

 За известиоца Одбора на седници Народне скупштине одређенa је Катарина Ракић, председник Одбора.

Друга тачка дневног реда: **Разматрање Предлога закона о изменамa и допунама Закона о планирању и изградњи, који је поднела Влада**

 Одбор је, у складу са чланом 155. став 2. Пословника Народне скупштине, одлучио, једногласно (10 за), да предложи Народној скупштини да прихвати Предлог закона о изменамa и допунама Закона о планирању и изградњи у начелу.

 За известиоца Одбора на седници Народне скупштине одређенa је Катарина Ракић, председник Одбора.

Трећа тачка дневног реда: **Разматрање Предлога закона о изменама и допунама Закона о жичарама за транспорт лица, који је поднела Влада**

 Одбор је, у складу са чланом 155. став 2. Пословника Народне скупштине, одлучио, једногласно (10 за), да предложи Народној скупштини да прихвати Предлог закона о изменама и допунама Закона о жичарама за транспорт лица, који је поднела Влада у начелу.

 За известиоца Одбора на седници Народне скупштине одређенa је Катарина Ракић, председник Одбора.

Четврта тачка дневног реда: **Разматрање Предлога закона о изменама и допунама Закона о превозу путника у друмском саобраћају, који је поднела Влада**

 Одбор је, у складу са чланом 155. став 2. Пословника Народне скупштине, одлучио, једногласно (10 за), да предложи Народној скупштини да прихвати Предлог закона о изменама и допунама Закона о превозу путника у друмском саобраћају, који је поднела Влада у начелу.

 За известиоца Одбора на седници Народне скупштине одређенa је Катарина Ракић, председник Одбора.

Пета тачка дневног реда: **Разматрање Предлога закона о измени и допуни Закона о поступку уписа у катастар непокретности и водова, који је поднела Влада**

 Одбор је, у складу са чланом 155. став 2. Пословника Народне скупштине, одлучио, једногласно (10 за), да предложи Народној скупштини да прихвати Предлог закона о измени и допуни Закона о поступку уписа у катастар непокретности и водова, који је поднела Влада у начелу.

 За известиоца Одбора на седници Народне скупштине одређенa је Катарина Ракић, председник Одбора.

Шеста тачка дневног реда: **Разматрање Предлога закона о потврђивању Споразума између Владе Републике Србије и Владе Уједињеног Краљевства Велике Британије и Северне Ирске о међународном друмском саобраћају, који је поднела Влада**

 Одбор је, у складу са чланом 155. став 2. Пословника Народне скупштине, одлучио, једногласно (10 за), да предложи Народној скупштини да прихвати Предлога закона о потврђивању Споразума између Владе Републике Србије и Владе Уједињеног Краљевства Велике Британије и Северне Ирске о међународном друмском саобраћају, који је поднела Влада.

 За известиоца Одбора на седници Народне скупштине одређенa је Катарина Ракић, председник Одбора.

\*

\* \*

На седници Одбора вођен је тонски запис.

 Седница је закључена у 9.50 часова.

СЕКРЕТАР ОДБОРА ПРЕДСЕДНИК ОДБОРА

 Биљана Илић Катарина Ракић